Pasiūlymas EUROPOS PARLAMENTO IR TARYBOS SPRENDIMAS dėl nenumatytų atvejų rezervo lėšų mobilizavimo 2014 m. /* COM/2014/0328 final */





AIŠKINAMASIS MEMORANDUMAS 1. PASIŪLYMO APLINKYBĖS Tarybos reglamente Nr. 1311/2013, kuriuo nustatoma 2014–2020 m. daugiametė finansinė programa (toliau – DFP reglamentas), numatyta galimybė, kaip kraštutinę priemonę reaguojant į nenumatytas aplinkybes, mobilizuoti 0,03 % 28 ES valstybių narių bendrųjų nacionalinių pajamų neviršijančias nenumatytų atvejų rezervo lėšas. Atsižvelgiant į 2014 m. DFP techninį patikslinimą[1] pagal DFP reglamento 6 straipsnį nustatyta, kad 2014 m. absoliuti nenumatytų atvejų rezervo suma yra 4 026,7 mln. EUR. Remdamasi DFP reglamento 13 straipsniu ir išnagrinėjusi visas galimybes patenkinti papildomų bei nenumatytų mokėjimų asignavimų poreikius, Komisija siūlo mobilizuoti visas 2014 m. nenumatytų atvejų rezervo lėšas, kad su 2014 finansinių metų Europos Sąjungos biudžeto 1a ir 1b išlaidų pakategorių, taip pat 2 ir 4 išlaidų kategorijų išlaidomis susiję mokėjimų asignavimai būtų papildyti viršijant mokėjimų asignavimų viršutinę ribą – 135 866 mln. EUR. Į 2013 m. gruodžio 2 d. Tarpinstitucinio susitarimo 14 punkte Komisijai nustatytą prievolę kartu su pasiūlymu teikti dabartinio biudžeto asignavimų perskirstymo pasiūlymą atsižvelgta Taisomojo biudžeto Nr. 3/2014 projekte[2] (TBP): pasiūlyta perskirstyti 65,0 mln. EUR sumą iš tausios žuvininkystės partnerystės susitarimų rezervo ir sutaupyti 378 000 EUR, etatų planuose AST etatus pertvarkius į AST / SC etatus. Be šio perskirstymo, TBP Nr. 3 siūloma mokėjimų asignavimus padidinti 711,4 mln. EUR suma iki 2014 m. DFP nustatytos mokėjimų asignavimų viršutinės ribos ir 4 026,7 mln. EUR suma pagal DFP reglamento 13 straipsnį mobilizuojant nenumatytų atvejų rezervo lėšas. 2. PO 2013 M. VASARIO MĖN. EUROPOS VADOVŲ TARYBOS SUSITIKIMO KILUSIOS NENUMATYTOS APLINKYBĖS 2.1. ĮVADAS Per 2013 m. vasario mėn. Europos Vadovų Tarybos susitikimą buvo pasiektas politinis susitarimas dėl 2014–2020 m. DFP viršutinių ribų. Per vėliau vykusias derybas su Europos Parlamentu: · buvo patvirtintos 2013 m. vasario mėn. Europos Vadovų Tarybos išvadose nustatytos viršutinės ribos, taip pripažįstant itin sudėtingą kontekstą sprendimo priėmimo momentu[3]; · buvo išplėstos galiojančių specialių priemonių nuostatos; · buvo sutartos naujos lankstumo priemonės, kaip antai bendroji įsipareigojimų marža ir bendroji mokėjimų marža; · buvo patvirtintas dar per 2013 m. vasario mėn. Europos Vadovų Tarybos susitikimą sutartas nenumatytų atvejų rezervas. Šiuo atžvilgiu verta prisiminti ir prie 2013 m. vasario mėn. Europos Vadovų Tarybos susitikimo protokolo pridėtą Komisijos pareiškimą, kad „[...] 51,1 mlrd. EUR skirtumas tarp įsipareigojimų ir mokėjimų kitoje 2014–2020 m. laikotarpio DFP atitinka patikimo finansų valdymo ir teisinių reikalavimų principus tik tiek, kiek valstybių ir vyriausybių vadovai susitarė, kad bus laikomasi specialaus ir kuo didesnio lankstumo, kad būtų laikomasi SESV 323 straipsnio ir Sąjunga galėtų įvykdyti savo įsipareigojimus.“ Taigi, ar buvo nenumatytų aplinkybių, kuriomis gali būti grindžiamas nenumatytų atvejų rezervo lėšų mobilizavimas siekiant patenkinti papildomų mokėjimų asignavimų poreikius, reikia vertinti atsižvelgiant į padėtį, buvusią 2013 m. vasario mėn., kai pirmąkart buvo nustatytos DFP mokėjimų asignavimų viršutinės ribos. 2.2. NENUMATYTŲ ATVEJŲ REZERVAS KAIP KRAŠTUTINĖ PRIEMONĖ DFP reglamento 13 straipsnio 1 dalyje nenumatytų atvejų rezervas apibrėžiamas kaip kraštutinė priemonė reaguojant į nenumatytas aplinkybes. Taisomojo biudžeto Nr. 3/2014 projekte Komisija siūlo 2014 m. mokėjimų asignavimų viršutinės ribos neviršijančią nepaskirstytą maržą (711 mln. EUR) naudoti mokėjimų asignavimams didinti kitose srityse[4], išnaudojus visas perskirstymo galimybes. Ribotų galimybių perskirstyti dabartinio biudžeto lėšas aiškiai nepakanka, kad būtų patenkinti nenumatyti poreikiai, aptariami tolesniuose skirsniuose. Kadangi bendroji mokėjimų marža nėra taikoma 2014 m., 2014 m. skirtos visų nenumatytų atvejų rezervo lėšų – 4 026,7 mln. EUR sumos – mobilizavimas yra vienintelė priemonė siekiant reaguoti į nenumatytų aplinkybių, kilusių po DFP mokėjimų asignavimų viršutinių ribų nustatymo pirmą kartą, poveikį biudžetui ir sumažinti didelį skirtumą tarp patvirtintų mokėjimų asignavimų ir šiais metais reikalingų papildomų nenumatytų mokėjimų asignavimų lygių. Be to, kai kurios iš šių nenumatytų aplinkybių daro poveikį ir 2015 finansinių metų biudžetui. 2.3. NENUMATYTŲ APLINKYBIŲ POVEIKIS BIUDŽETUI 2014 M. Šiame skirsnyje aptariamos po 2013 m. vasario mėn. Europos Vadovų Tarybos susitikimo kilusios nenumatytos aplinkybės, darančios poveikį mokėjimų asignavimų poreikiams, kuriuos 2014 m. reikės tenkinti mobilizuojant šiems metams skirtas nenumatytų atvejų rezervo lėšas. 2.3.1. 1a ir 1b išlaidų pakategorių programų didesnės dalies finansavimas laikotarpio pradžioje Numatoma, kad dėl 2013 m. birželio mėn. sprendimo[5], pagrįsto politiniu susitarimu dėl 2014–2020 m. DFP, didesnę Jaunimo užimtumo iniciatyvos (JUI), „Horizonto 2020“, „Erasmus+“ ir COSME dalį finansuoti laikotarpio pradžioje reikės papildomos mokėjimų asignavimų sumos – iš viso 627 mln. EUR 2014 m. „Horizontui 2020“ papildomų 155 mln. EUR mokėjimų asignavimų reikia, kad būtų patenkinti mokėjimų asignavimų poreikiai, kylantys laikotarpio pradžioje skyrus didesnę įsipareigojimų asignavimų dalį „Marie Skłodowska-Curie veiksmams“ ir Europos mokslinių tyrimų tarybai. Dėl sprendimo didesnę finansavimo programoms „Erasmus+“ ir COSME dalį skirti laikotarpio pradžioje šioms programoms 2014 m. atitinkamai reikia 117 mln. ir 10 mln. EUR mokėjimų asignavimų. Į šias sumas įskaičiuoti papildomi asignavimai, kurių reikia dėl Europos Parlamento ir Tarybos sprendimo nuo 2014 m. Europos investicijų fondo (EIF) kapitalą didinti 2014 m. įmokomis atliekant biudžetinį pervedimą iš programų „Horizontas 2020“ ir COSME. Numatoma, kad mokėjimus pagal programą ITER ir Europos infrastruktūros tinklų priemonės energijos dalį nukėlus į laikotarpio pabaigą, taip visiškai kompensuojant įsipareigojimų asignavimų padidinimą 2014 m., mokėjimų 2014 m. nesumažės. Kalbant apie 1b išlaidų pakategorę, 2014 m. biudžete jau numatyta papildoma bendra 345 mln. EUR mokėjimų asignavimų suma, kurios reikia, kad būtų kompensuotas didesnės finansavimo dalies skyrimas Jaunimo užimtumo iniciatyvai (JUI) 2014 m. Taigi, dėl didesnės finansavimo dalies skyrimo 1a ir 1b išlaidų pakategorių programoms 2014 m. iš viso reikės 282 mln. EUR papildomų mokėjimų asignavimų. 2.3.2. Pernelyg didelis neatliktų mokėjimų pagal sanglaudos politiką lygis 2013 m. 2013 m. rugsėjo mėn., kai valstybės narės pateikė patikslintas prognozes, apskaičiuota, kad neatliktų mokėjimų pagal sanglaudos politiką lygis 2013 m. pabaigoje neviršys 20 mlrd. EUR. Į šią sumą atsižvelgta derybose dėl mokėjimų asignavimų lygio, kurios vyko per 2013 m. lapkričio mėn. vykusią taikinimo procedūrą, susijusią su 2014 m. biudžetu. Tačiau faktinis iki metų pabaigos neatliktų mokėjimų lygis 3,4 mlrd. EUR viršijo viršutinę ribą, įvertintą remiantis ankstesnėmis valstybių narių prognozėmis. Numatoma, kad nenumatytai išaugusio mokėjimų prašymų skaičiaus, dėl kurio dar padidėjo iki metų pabaigos neatliktų mokėjimų lygis, nekompensuos mažesnis 2014 m. mokėjimų prašymų skaičius. 2.3.3. Europos pagalbos labiausiai skurstantiems asmenims fondas (FEAD) Priimant FEAD reglamentą[6] sutarta dėl papildomo savanoriško 1 mlrd. EUR galiojančiomis kainomis skyrimo iš Europos socialinio fondo (ESF). Be to, FEAD reglamente nustatyta 11 % išankstinio finansavimo norma, apskaičiuota remiantis bendra 2014–2020 m. asignavimų suma, o Europos struktūriniams ir investicijų fondams taikomos daug mažesnės bendrosios išankstinio finansavimo normos (2014 m. – 1 %, arba 1,5 % valstybių narių, kurios patiria didelių finansinio stabilumo sunkumų, atveju). Todėl 2014 m. nenumatytai padidėjo išankstinio finansavimo mokėjimų asignavimų poreikiai – 99 mln. EUR. 2.3.4. Kaimo plėtros ir žuvininkystės programų bendro finansavimo normų padidinimas Bendrųjų nuostatų reglamente (BNR) nustatyta, kad iki 2016 m. valstybėms narėms, kurios patiria laikinų biudžetinių sunkumų, vėl taikomas 10 % didesnės bendro naujų programų pagal 2014–2020 m. DFP finansavimo normos, kurios iš pradžių taikytos tik iki 2013 m. gruodžio 31 d. patirtoms išlaidoms. Siekiant užtikrinti nuoseklumą ir suderinimą su ankstesniu programavimo laikotarpiu, valstybėms narėms didesnės bendro finansavimo normos turėtų būti taikomos iki 2007–2013 m. programų finansavimo tinkamumo laikotarpio pabaigos. Šiuo tikslu iš dalies pakeistas Tarybos reglamento (EB) Nr. 1083/2006, nustatančio bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo, 77 straipsnis, Reglamento (EB) Nr. 1698/2005 dėl Europos žemės ūkio fondo kaimo plėtrai 70 straipsnio 4 dalies c punktas ir Tarybos reglamento (EB) Nr. 1198/2006 dėl Europos žuvininkystės fondo 77 straipsnis. 2014 m. reikalinga susijusių nenumatytų 2 išlaidų kategorijos mokėjimų asignavimų suma – 90 mln. EUR EŽŪFKP ir 10 mln. EUR EŽF. Šie padidėję poreikiai bus automatiškai kompensuojami iki programų užbaigimo, nes bendra asignavimų šioms valstybėms narėms suma nesikeičia. Dėl tų pačių priežasčių numatoma, kad papildomų mokėjimų asignavimų reikės ir 2015 m. 2.3.5. Bendro finansavimo pagal sanglaudos politiką normų padidinimas Kaip minėta 2.3.4 skirsnyje, Bendrųjų nuostatų reglamente (BNR) nustatyta, kad iki 2016 m. valstybėms narėms, kurios patiria laikinų biudžetinių sunkumų, vėl taikomas 10 % didesnės bendro finansavimo normos, kurios iš pradžių taikytos tik iki 2013 m. gruodžio 31 d. patirtoms išlaidoms. 2014 m. reikalinga susijusių nenumatytų 1b išlaidų pakategorės mokėjimų asignavimų suma – 1 125 mln. EUR Europos regioninės plėtros fondui (ERPF), Europos socialiniam fondui (ESF) ir Sanglaudos fondui (SF). Tačiau, kol nepasitvirtino mokėjimų asignavimų naudojimo 2014 m. tendencijos, atsargumo sumetimais papildomi mokėjimų asignavimų poreikiai, susiję su bendro finansavimo pagal sanglaudos politiką normų padidinimu, neįtraukiami į prašymą, susijusį su 2.3.2 skirsnyje minėtu nenumatytai dideliu iki 2013 m. pabaigos neatliktų mokėjimų lygiu. Tačiau atsižvelgiant į iki 2014 m. pabaigos neatliktų mokėjimų lygį Komisijai gali tekti siūlyti mobilizuoti nenumatytų atvejų rezervo lėšas, kad būtų galima atlikti su bendro finansavimo normų padidinimu susijusius 2015 m. mokėjimus. 2.3.6. Reglamentas dėl Europos struktūriniams ir investicijų fondams taikytinų bendrųjų nuostatų Po Europos Parlamento ir Tarybos derybų dėl BNR buvo patikslinti 2013 m. vasario mėn. Europos Vadovų Tarybos išvadose nurodyti mokėjimų asignavimų poreikiai. Atlikus sutartą veiklos lėšų rezervo sumažinimą nuo 7 iki 6 %, sumažinus veiklos lėšų rezervo taikymo sritį[7], padidinus metinį išankstinį finansavimą ir veiklos lėšų rezervui netaikant pradinio bei metinio išankstinio finansavimo, numatomas mokėjimų profilis pakis ir gali lemti papildomus mokėjimų asignavimų poreikius iki 2020 m. Tačiau numatoma, kad 2014 m. mokėjimų asignavimų poreikių gali būti mažiau, nei iš pradžių manyta, nes veiklos lėšų rezervui nebetaikomas pagrindas, kuriuo remiantis turi būti apskaičiuojamas pradinis išankstinis finansavimas ESI fondams. Dėl to 2014 m. mokėjimų asignavimų poreikiai sumažėja 288 mln. EUR. Vis dėlto atitinkami asignavimai neįtraukti į 2014 m. biudžetą, todėl neturi būti išskaičiuojami, nes 2014 m. biudžetas parengtas darant prielaidą, kad veiklos lėšų rezervas, neįtrauktas į išankstinio finansavimo apskaičiavimą, bus 7 % ir kad bus patvirtinta tik 80 % veiklos programų. 2.3.7. Finansinės paramos Ukrainai priemonių rinkinys Siekdama reaguoti į Ukrainoje besirutuliojančius dramatiškus įvykius, 2014 m. kovo 5 d. Komisija paskelbė[8] finansinės paramos Ukrainai priemonių rinkinį, kurį, be kita ko, sudaro valstybės kūrimo sutartis – 355 mln. EUR parama biudžetui: pirma 250 mln. EUR dalis bus išmokėta 2014 m. birželio mėn., o antra 105 mln. EUR dalis – 2015 m. viduryje. Toks išmokėjimas yra daug spartesnis nei pagal Europos kaimynystės priemonę teikiama įprasta parama. Todėl Komisija prašo skirti 250 mln. EUR, kad būtų padengti šio nenumatyto įvykio padariniai 2014 m. 2.4. NENUMATYTŲ APLINKYBIŲ POVEIKIS BIUDŽETUI 2015 M. Šiuo etapu Komisija nagrinėja nenumatytų aplinkybių poveikį biudžetui tik 2014 m. Informacijos dėlei šiame skirsnyje aptariamas nenumatytų aplinkybių poveikis biudžetui ir 2015 m. Atsižvelgiant į biudžeto vykdymą, reikės tinkamai reaguoti į šias aplinkybes, panaudojant visas DFP reglamente numatytas galimas priemones, įskaitant galimą nenumatytų atvejų rezervo lėšų mobilizavimą tiems metams. 2.4.1. 1a ir 1b išlaidų pakategorių programų didesnės dalies finansavimas laikotarpio pradžioje Numatoma, kad laikotarpio pradžioje didesnę finansavimo dalį skyrus „Horizontui 2020“, „Erasmus+“ ir COSME reikės papildomos mokėjimų asignavimų sumos – iš viso 143 mln. EUR 2015 m. Kalbant apie 1b išlaidų pakategorę, numatoma, kad laikotarpio pradžioje didesnę finansavimo dalį skyrus Jaunimo užimtumo iniciatyvai ir į laikotarpio pabaigą nukėlus atitinkamą finansavimą pagal susijusią Sanglaudos fondo Europos infrastruktūros tinklų priemonės dalį bei Europos teritorinio bendradarbiavimo priemonę reikės 505 mln. EUR papildomų mokėjimų asignavimų 2015 m. 2.4.2. Bendro finansavimo pagal sanglaudos politiką normų padidinimas Kaip minėta 2.3.4 ir 2.3.5 skirsniuose, Bendrųjų nuostatų reglamente (BNR) nustatyta, kad iki 2016 m. valstybėms narėms, kurios patiria laikinų biudžetinių sunkumų, vėl taikomas 10 % didesnės bendro naujų programų pagal 2014–2020 m. DFP finansavimo normos, kurios iš pradžių taikytos tik iki 2013 m. gruodžio 31 d. patirtoms išlaidoms. Todėl numatoma, kad 2015 m. reikės 375 mln. EUR papildomų mokėjimų asignavimų, kad būtų padidintos bendro finansavimo pagal sanglaudos politiką normos. Tačiau numatoma, kad kaimo plėtros ir žuvininkystės programų bendro finansavimo normų padidinimas darys poveikį biudžetui tik 2014 m. 2.4.3. Finansinės paramos Ukrainai priemonių rinkinys Kaip minėta 2.3.7 skirsnyje, numatoma, kad dėl antrosios finansinės paramos Ukrainai priemonių rinkinio dalies skyrimo reikės 105 mln. EUR papildomų mokėjimų asignavimų 2015 m. viduryje. 2.5. NENUMATYTŲ APLINKYBIŲ POVEIKIO BIUDŽETUI 2014 IR 2015 M. APŽVALGA Kaip matyti iš 1 lentelės, 2014 m. reikia iš viso 5 209 mln. EUR nenumatytų mokėjimų asignavimų, palyginti su 2013 m. vasario mėn. padėtimi. Tačiau, atsižvelgiant į poveikį, apie kurį buvo žinoma priimant 2014 m. biudžetą, ir į bendro finansavimo pagal sanglaudos politiką normų padidinimo poveikio vertinimą, reikalinga 4 027 mln. EUR suma, kad 2014 m. būtų patenkinti susiję mokėjimų asignavimų poreikiai. 1 lentelė. Po 2013 m. vasario mėn. Europos Vadovų Tarybos atsiradę nenumatyti mokėjimų asignavimų poreikiai 2014 m. papildomi mokėjimų asignavimų poreikiai, susiję su nenumatytomis aplinkybėmis, į kurias dar neatsižvelgta 2014 m. biudžete || mln. EUR 1a išlaidų pakategorės programų („Horizontas 2020“, „Erasmus+“ ir COSME) didesnės dalies finansavimas laikotarpio pradžioje || 282 FEAD išankstinis finansavimas || 99 Nenumatytas pernelyg didelis neatliktų mokėjimų lygis 2013 m. || 3 296 Kaimo plėtros ir žuvininkystės programų bendro finansavimo normų padidinimas (2 išlaidų kategorija) || 100 Finansinės paramos Ukrainai priemonių rinkinys || 250 Bendras nenumatytų aplinkybių, į kurias dar neatsižvelgta 2014 m. biudžete, poveikis (A) || 4 027 Papildomi mokėjimų asignavimų poreikiai, susiję su nenumatytomis aplinkybėmis, į kurias jau atsižvelgta 2014 m. biudžete || mln. EUR Jaunimo užimtumo iniciatyvos (JUI) didesnės dalies finansavimas laikotarpio pradžioje || 345 ESI fondams skirto veiklos lėšų rezervo tvarkymas || -288 Bendras nenumatytų aplinkybių, į kurias jau atsižvelgta 2014 m. biudžete, poveikis (B) || 57 Papildomi mokėjimų asignavimų poreikiai, susiję su nenumatytomis aplinkybėmis, kurios gali kilti po 2014 m. || mln. EUR Bendro finansavimo pagal sanglaudos politiką normų padidinimas (1b pakategorė) || 1 125 Bendras nenumatytų aplinkybių, kurios gali kilti po 2014 m., poveikis (C) || 1 125 Bendras nenumatytų aplinkybių, darančių poveikį mokėjimų asignavimų poreikiams, poveikis (D = A + B +C) || 5 209 Kaip matyti iš toliau pateiktos lentelės, dėl 1a ir 1b išlaidų pakategorių programų didesnės dalies finansavimo laikotarpio pradžioje, bendro finansavimo pagal sanglaudos politiką normų padidinimo ir finansinės paramos Ukrainai priemonių rinkinio papildomų mokėjimų asignavimų reikės ir 2015 m. 2015 m. papildomi mokėjimų asignavimų poreikiai, susiję su nenumatytomis aplinkybėmis, į kurias reikės atsižvelgti vėliau || mln. EUR 1a išlaidų pakategorės programų („Horizontas 2020“, „Erasmus+“ ir COSME) didesnės dalies finansavimas laikotarpio pradžioje || 143 Jaunimo užimtumo iniciatyvos (JUI) didesnės dalies finansavimas laikotarpio pradžioje || 505 Bendro finansavimo pagal sanglaudos politiką normų padidinimas (1b pakategorė) || 375 Finansinės paramos Ukrainai priemonių rinkinys || 105 Bendras nenumatytų aplinkybių, darančių poveikį mokėjimų asignavimų poreikiams, poveikis || 1 128 Apibendrinant galima pasakyti, kad šiuo etapu Komisija siūlo prašymą 2014 m. skirti papildomų mokėjimų asignavimų sanglaudos politikai apriboti pernelyg didelio neatliktų mokėjimų lygio 2013 m. pabaigoje mažinimu. Prašymas 2014 m. 10 % padidinti bendro finansavimo pagal sanglaudos politiką normas gali būti pateiktas vėliau, įvertinus neatliktų mokėjimų lygį 2014 m. pabaigoje. Be to, kaip minėta 2.4 skirsnyje, numatoma, kad papildomų mokėjimų poreikių atsiras ir 2015 m. Todėl vėliau, atsižvelgiant į mokėjimų asignavimų naudojimą 2014 m., Komisijai gali tekti siūlyti mobilizuoti nenumatytų atvejų rezervo lėšas ir 2015 m. Siūloma 2014 m. perskirstyti 65,4 mln. EUR sumą, o likusius papildomus mokėjimų asignavimus, kurių 2014–2015 m. reikės siekiant reaguoti į nenumatytas aplinkybes, mobilizuoti panaudojant nenumatytų atvejų rezervo lėšas. Tai kompensuos mokėjimų asignavimų viršutinių ribų mažinimas kitais 2014–2020 m. DFP metais, kaip nustatyta DFP reglamento 13 straipsnio 3 dalimi. 3. NENUMATYTŲ ATVEJŲ REZERVO LĖŠŲ KOMPENSAVIMAS ATSIŽVELGIANT Į DFP VIRŠUTINES RIBAS DFP reglamento 13 straipsnio 3 dalyje nustatyta, kad panaudotos nenumatytų atvejų rezervo lėšos visiškai kompensuojamos iš einamųjų ar ateinančių finansinių metų maržų. Remiantis DFP reglamento 13 straipsnio 4 dalimi, kompensuotos sumos pagal DFP toliau nenaudojamos, kad nebūtų viršytos bendros DFP nustatytų einamųjų ir ateinančių finansinių metų įsipareigojimų ir mokėjimų asignavimų viršutinės ribos. Todėl iš nenumatytų atvejų rezervo 2014 m. mobilizuojami mokėjimų asignavimai ir susijusi kompensacija neturi viršyti bendros 2014–2020 m. mokėjimų asignavimų ribos – 1 023 954 mln. EUR galiojančiomis kainomis (908,4 mlrd. EUR 2011 m. kainomis). Kadangi neaišku, koks 2015 ir 2016 m. bus mokėjimų, neatliktų iki atitinkamai 2014 ir 2015 m. pabaigos, lygis ir ar reikės papildomų nenumatytų mokėjimų asignavimų, atlikti kompensavimą bet kuriais iš šių metų būtų neatsargu. 2017 m. nominali mokėjimų asignavimų riba bus mažesnė nei 2016 m. Dėl šių priežasčių siūloma kompensaciją paskirstyti 2018–2020 m. Kadangi artėjant programavimo laikotarpio pabaigai mokėjimų asignavimų poreikių daugės, o mokėjimų asignavimų riba 2018–2020 m. bus didesnė, siūloma kompensaciją padalyti į lygias metines dalis. Šių sumų, neviršijančių mokėjimų asignavimų ribos, nebus galima panaudoti atitinkamų metų biudžetų mokėjimų asignavimams. 2 lentelė. 2014 m. nenumatytų atvejų rezervo kompensacijos paskirstymas mln. EUR || Mokėjimų asignavimų viršutinė riba || Kompensuojamos sumos || Viršutinės ribos neviršijančios sumos, kurias galima naudoti 2018 m. || 149 074,0 || 1 342,3 || 147 731,7 2019 m. || 153 362,0 || 1 342,2 || 152 019,8 2020 m. || 156 295,0 || 1 342,2 || 154 952,8 Iš viso || 458 731,0 || 4 026,7 || 454 704,3 4. PAPILDOMI ASPEKTAI Abiem biudžeto valdymo institucijoms primenama, kad sprendimas Europos Sąjungos oficialiajame leidinyje paskelbtinas ne vėliau negu Europos Sąjungos 2014 finansinių metų bendrojo biudžeto taisomasis biudžetas Nr. 3. Pasiūlymas EUROPOS PARLAMENTO IR TARYBOS SPRENDIMAS dėl nenumatytų atvejų rezervo lėšų mobilizavimo 2014 m. EUROPOS PARLAMENTAS IR EUROPOS SĄJUNGOS TARYBA, atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo[9], ypač į jo 14 punkto antrą pastraipą, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, kadangi: (1) Tarybos reglamento Nr. 1311/2013, kuriuo nustatoma 2014–2020 m. daugiametė finansinė programa[10], 13 straipsnyje nustatyta, kad sudaromas nenumatytų atvejų rezervas, kuris neviršija 0,03 % Sąjungos bendrųjų nacionalinių pajamų; (2) remdamasi šio reglamento 6 straipsniu Komisija apskaičiavo nenumatytų atvejų rezervo 2014 m. absoliučią sumą[11]; (3) išnagrinėjus visas finansines galimybes reaguoti į nenumatytas aplinkybes, kilusias po to, kai 2013 m. vasario mėn. pirmąkart buvo nustatyta daugiametės finansinės programos mokėjimų asignavimų 2014 m. riba, paaiškėjo, kad būtina mobilizuoti visą turimą nenumatytų atvejų rezervo sumą siekiant papildyti 2014 finansinių metų Europos Sąjungos bendrojo biudžeto mokėjimų asignavimus, viršijant mokėjimų asignavimų viršutinę ribą, PRIĖMĖ ŠĮ SPRENDIMĄ: 1 straipsnis 2014 finansinių metų Europos Sąjungos bendrajam biudžetui iš nenumatytų atvejų rezervo naudojama 4 026 700 000 EUR mokėjimų asignavimų suma, viršijant daugiametės finansinės programos (DFP) mokėjimų asignavimų ribą. Ši suma naudojama mokėjimų asignavimams papildyti 1a išlaidų pakategorėje (282 000 000 EUR), 1b išlaidų pakategorėje (3 394 700 000 EUR), 2 išlaidų kategorijoje (100 000 000 EUR) ir 4 išlaidų kategorijoje (250 000 000 EUR). 2 straipsnis 4 026 700 000 EUR suma, mobilizuojama iš nenumatytų atvejų rezervo 2014 finansiniams metams, kompensuojama iš maržų, neviršijančių mokėjimų asignavimų viršutinių ribų, nustatytų šiems finansiniams metams: a) 2018 m. – 1 342 300 000 EUR; b) 2019 m. 1 342 200 000 EUR; c) 2020 m. – 1 342 200 000 EUR. 3 straipsnis Šis sprendimas skelbiamas Europos Sąjungos oficialiajame leidinyje. Priimta Briuselyje Europos Parlamento vardu Tarybos vardu Pirmininkas Pirmininkas [1] COM(2013) 928, 2013 12 20. [2] COM(2014) 329, 2014 5 28. [3] Žr. EP narių Ivailo Kalfin ir Jean-Luc Dehaene parengtą EP ataskaitą „Derybos dėl 2014–2020 m. daugiametės finansinės programos (DFP): įgyta patirtis ir tolesni veiksmai“ (2014/2005(INI)), priimtą 2014 m. balandžio 15 d. (P7_TA-PROV(2014)0378). [4] COM(2014) 329, 2014 5 28. [5] Bendras pareiškimas dėl Tarybos reglamento, kuriuo nustatoma 2014–2020 m. daugiametė finansinė programa, 15 straipsnio (Tarybos dok. 11961/13). [6] 2014 m. kovo 11 d. Europos Parlamento ir Tarybos reglamentas (ES) Nr. 223/2014 dėl Europos pagalbos labiausiai skurstantiems asmenims fondo (OL L 72, 2014 3 12, p. 1). [7] Sutarta, kad veiklos lėšų rezervas neturi būti naudojamas JUI ir FEAD skirtiems asignavimams, perkėlimui iš Sanglaudos fondo į EĮTP ir Komisijos techninei pagalbai. [8] IP 14/219, 2014 3 5. [9] OL C 373, 2013 12 20, p. 1. [10] OL L 347, 2013 12 20, p. 884. [11] 2013 m. gruodžio 20 d. Komisijos komunikatas Europos Parlamentui ir Tarybai dėl 2014 m. finansinės programos techninio patikslinimo pagal BNP pokyčius (COM(2013) 928).